Formanden for Danmarks Idrætsforbund afviser, at man har et ansvar for at støtte unge elite-e-sports-udøvere, mens Astralis-manager håber på mere støtte.

Skrevet af Daniel Winther Pedersen – daniel@esm.dk

Hvad mener du? Afgiv din stemme i bunden af artiklen.

Unge danske e-sportsudøvere skal ikke gøre sig nogen forhåbninger om at få støtte af Danmarks Idrætsforbund (DIF) eller Team Danmark til at kombinere uddannelse og e-sport på højeste niveau i nogen nær fremtid.

Så klart er budskabet fra Danmarks Idrætsforbunds formand, Niels Nygaard, der fortæller, at DIF ingen planer har om at oprette et e-sportsforbund.

”Idræt handler om fysisk udfoldelse, og det vurderer vi i DIF ikke, at e-sport er. Derfor har hverken Team Danmark eller DIF et ansvar for disse unge spillere, der dropper skolen for at dyrke e-sport på højt niveau. Vi kan ikke påtage os sådan en rolle i samfundet, for der er jo også fantastisk dygtige folk, som spiller poker, eller gør det godt i forskellige akademiske grene som fysik, matematik osv.,” siger Niels Nygaard.

Formanden peger i stedet på, at det f.eks. må være et selvstændigt e-sportsforbund, som giver den fornødne støtte til e-sports-udøvere.

Det synspunkt er Frederik Byskov, der er stifter og managing partner i Astralis Esport ApS, enig i. Han ser dog gerne, at e-sport får en bredere anerkendelse, så unge e-sports-talenter ikke skal satse alt for at jagte en professionel e-sports-karriere.

”E-sport har ikke brug for at blive sidestillet med fodbold, håndbold og lign. for at få succes. Det viser historikken med e-sport, at vi ikke har – men det ville være rart, hvis det blev bredt anerkendt i Danmark. Det ville især hjælpe unge talenter, som kæmper med at få skole og professionel gaming til at gå op. Vi ser nogle af de bedste spillere i Danmark droppe deres uddannelser på gymnasiet eller universitetet for at få tid til at spille på højt niveau. Det er en skam,” siger Frederik Byskov.

Derfor ser han også gerne, at politikerne og det brede erhvervsliv får øjnene op for, hvor stort e-sport er, så der oprettes et e-sportsforbund, der varetager e-sportsudøvernes interesser, som DIF gør inden for sportens verden.

Frederik Byskov tror, at den manglende opbakning til e-sportsudøvere til dels bunder i, at e-sport for mange danskere er et ukendt begreb. Noget, som han er sikker på, der vil ændre sig i fremtiden.

”Det generelle syn i Danmark er stadigvæk, at e-sport ”ikke eksisterer”. Mange aner ikke, at livet som professionel computerspiller er en mulighed. Det syn ændrer sig næppe lige foreløbigt, men med tiden skal det nok komme. De unge nu til dags spiller stadigvæk fodbold, men de spiller også computerspil og ser streams. De ved, at e-sport er mere end pizza og cola foran en computerskærm. De ved, at det kan fylde stadions og have større seertal end traditionelle sportsgrene. Og når de vokser op og bliver ældre, så kommer det generelle syn på e-sport for alvor til at ændre sig,” siger Frederik Byskov.

Der er dog nogle steder i Danmark, hvor man allerede har givet unge e-sportsudøvere de samme muligheder som unge talentfulde fodbold- og håndboldspillere.

På Campus Vejles sportscollege har man oprettet en e-sportslinje, og her har de studerende mulighed for at tage en gymnasial uddannelse på fire år, ligesom skolens andre talentfulde sportsudøvere.

Leder af sportscolleget, Nikolaj Primdahl, er ikke i tvivl om, at det var den rigtige beslutning at acceptere e-sport på lige fod med andre sportsgrene, men han anerkender, at man kan argumentere for og imod.

”Der er mange holdninger til, hvorvidt e-sport er sport eller ej. Vi har valgt at sige, at det er det. Vi har ikke fokuseret på den fysiske udfoldelse, men der er ingen tvivl om, at man er sportsudøver, når man kan vinde vm-medaljer osv. Man kan træne sig til nogle færdigheder, så man fjerner tilfældigheder, så det er de dygtigste spillere, som vinder,” siger Nikolaj Primdahl.

DIF’s formand vil dog ikke udelukke, at e-sport på et tidspunkt bliver optaget i DIF, men det vil kræve, at man ændrer sine krav til, hvad et forbund skal bestå af.

”Hvis e-sport skal optages i DIF, kræver det, at vi laver en bredere definition, som også dækker over at hamre løs på computertasterne. I 1940’erne blev bordtennis ikke anset for at være idræt af DIF, og det gør vi i allerhøjeste grad i dag. Ting ændrer sig, men jeg kan hverken garantere, at det vil ske på e-sports-området, ligesom jeg heller kan ikke afvise det, fordi den udvikling er set før. Men det er ikke et aktuelt tema lige nu,” siger Niels Nygaard.